หน่วยปฏิบัติการฝนหลวง เฝ้าประจำการณ์ทำฝนเทียมช่วยเหลือภัยแล้งและบรรเทาไฟป่าในหลายพื้นที่ต่อเนื่อง
หน่วยปฏิบัติการฝนหลวงเฝ้าประจำการณ์ทำฝนเทียมช่วยเหลือภัยแล้งและบรรเทาไฟป่าในหลายพื้นที่ต่อเนื่อง ขณะที่เมื่อวานนี้มีฝนตกสำเร็จในพื้นที่การเกษตรหลายแห่งนายสุรสีห์ กิตติมณฑล อธิบดีกรมฝนหลวงและการบินเกษตร เปิดเผยว่า เมื่อวานนี้ 18 มีนาคม 2562 หน่วยปฏิบัติการ 7 หน่วยปฏิบัติการเพื่อช่วยคลี่คลายสถานการณ์ภัยแล้ง ปัญหาฝุ่นละอองในอากาศ และยับยั้งพายุลูกเห็บจากการเกิดพายุฤดูร้อน โดย 5 หน่วยปฏิบัติการ ได้แก่ หน่วยปฏิบัติการฯ จังหวัดพิษณุโลก อุดรธานี นครสวรรค์ กาญจนบุรี และจันทบุรี สามารถช่วยยับยั้งพายุลูกเห็บบริเวณพื้นที่อำเภอวังสะพุง จังหวัดเลย มีฝนตกบริเวณพื้นที่การเกษตรอำเภอลาดยาว แม่เปิน ชุมตาบง แม่วงก์ บรรพตพิสัย ท่าตะโก และหนองบัว จังหวัดนครสวรรค์ อำเภอลานสักและบ้านไร่ จังหวัดอุทัยธานี อำเภอด่านช้าง จังหวัดสุพรรณบุรี อำเภอสอยดาว จังหวัดจันทบุรี พื้นที่ลุ่มรับน้ำเขื่อนอุบลรัตน์ อ่างเก็บน้ำทับเสลา อ่างเก็บน้ำกระเสียว และพื้นที่ป่าไม้เขตรักษาพันธุ์สัตว์ป่าห้วยขาแข้ง จังหวัดอุทัยธานีขณะที่แผนปฏิบัติการฝนหลวงวันนี้ 19 มีนาคม 2562 ในภาคกลางยังมุ่งเน้นช่วยเหลือพื้นที่ลุ่มรับน้ำอ่างเก็บน้ำทับเสลา จังหวัดอุทัยธานี พื้นที่การเกษตรจังหวัดกาญจนบุรี สุพรรณบุรี อุทัยธานี ด้านตะวันตกของจังหวัดนครสวรรค์ และพื้นที่ลุ่มรับน้ำอ่างเก็บน้ำกระเสียวในภาคเหนือเน้นช่วยคลี่คลายสถานการณ์ฝุ่นละอองในพื้นที่ของจังหวัดเชียงราย แม่ฮ่องสอน พะเยา ลำพูน ลำปาง แพร่ และตาก ช่วยเหลือพื้นที่การเกษตรอำเภอแม่จันทร์ จังหวัดเชียงราย รวมถึงการเพิ่มปริมาณน้ำให้ลุ่มรับน้ำอ่างเก็บน้ำป่าเลาและป่าแดง รวมถึงยับยั้งพายุลูกเห็บ ซึ่งมีแนวโน้มจะเกิดที่บริเวณจังหวัดลำพูน น่าน และเชียงใหม่ส่วนพื้นที่ภาคตะวันออกเฉียงเหนือ เน้นช่วยเหลือพื้นที่การเกษตรจังหวัดบุรีรัมย์ ร้อยเอ็ด และนครราชสีมา เร่งเติมน้ำให้กับพื้นที่ลุ่มรับน้ำเขื่อนอุบลรัตน์ อ่างเก็บน้ำห้วยหลวง รวมถึงคลี่คลายปัญหาค่าฝุ่นละอองในจังหวัดขอนแก่นด้วยด้านพื้นที่ภาคใต้ ยังคงมุ่งเป้าหมายช่วยเหลือพื้นที่ป่าพรุโต๊ะแดงและป่าพรุบาเจาะ จังหวัดนราธิวาส เนื่องจากขณะนี้มีระดับน้ำที่ต่ำกว่าระดับผิวดินและมีโอกาสเกิดไฟป่าสูง